**Basorelief cu eroi**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Soldații cei tineri s-au așezat în vitrină,

chiar așa cum au fost găsiți, împușcați în frunte,

ca să fie vazuți s-au așezat în vitrină,

respectându-și întocmai mișcarea lor ultimă,

profilul, brațul, genunchiul, mișcarea lor ultimă,

când au fost împușcați pe neașteptate în frunte

sau între omoplați cu o flacără mai subțire

decât un deget de copil care arăta luna.

În urma lor a rămas goală baraca,

mirosind a obiele, a țigări strivite, a fereastră închisă.

Valizele de lemn care umplu baraca

mai clănțăne încă din fierul minerelor,

așa cum clănțăne luna din fierul minerelor

acum, cu puțin inainte de-a fi deschisă,

ca să se caute-n ea scrisorile vechi și fotografiile vechi

ale timpului.

Soldații cei tineri stau dați cu ceară

pe fețe și pe mâini, ca să lucească

dați cu ceară ca să lucească, dați cu ceară,

și așezați întocmai așa cum erau în secunda

când viața s-a rupt și moartea a-nghițit secunda.

Stau așa nemiscati, ne-ncetind să luceasca,

și noi ne uitam la ei cum am privi luna

răsărind chiar din mijlocul pieții.

Pentru noi, care suntem acum de-o vârsta cu ei,

deși stau de ani lungi în vitrină,

pentru noi, care i-am ajuns din urmă și trecem de ei,

și inimă bătând avem, și memorie,

o proaspătă, din cale-afară de proaspătă memorie,

soldații cei tineri s-au așezat în vitrină

și se imită pe ei însuși într-una,

ca și cum ar fi vii.